Η ασύμμετρη απειλή δεν περιορίζεται στην πολιορκία της ελληνικής επικράτειας στον Έβρο από πλήθη μεταναστών. Πρόκειται για έναν υβριδικό πόλεμο που έχει εξαπολύσει η Τουρκία εναντίον της Ελλάδας, στο πλαίσιο του οποίου εργαλειοποιεί τους κατά κανόνα οικονομικούς μετανάστες, αλλά και χρησιμοποιεί μία ακραίας μορφής ανθελληνική προπαγάνδα, με πρωταγωνιστή τον ίδιο τον Ταγίπ Ερντογάν. Αυτός ενορχηστρώνει τους τουρκικούς προπαγανδιστικούς μηχανισμούς, διασπείροντας ασυστόλως fake news.

Είναι ορατό δια γυμνού οφθαλμού ότι ο Τούρκος πρόεδρος έχει πάρει πάνω του τον υβριδικό πόλεμο εναντίον της Ελλάδας. Με δικές του εντολές η τουρκική στρατοχωροφυλακή εκτοξεύει χημικά εναντίον των Ελλήνων συνοριοφυλάκων. Τα ΜΑΤ χρησιμοποίησαν χημικά μόνο όταν έπρεπε να απωθήσουν τα πλήθη των μεταναστών που επιχειρούσαν να εισέλθουν βίαια στο ελληνικό έδαφος.

Οι Τούρκοι στρατοχωροφύλακες δεν έχουν κανένα λόγο να εκτοξεύουν χημικά, δεδομένου ότι κανείς δεν προσπαθεί να εισέλθει στο τουρκικό έδαφος. Το κάνουν, όμως, για να δημιουργούν μία κατάσταση ελληνοτουρκικής μάχης χαμηλής έντασης. Ο λόγος που το επιδιώκουν θα φανεί σύντομα. Ο Ταγίπ Ερντογάν, πάντως, είναι απόλυτα συντονισμένος σ’ αυτό το μήκος κύματος και κάνει τα πάντα για να το τροφοδοτεί.

Δεν τηρεί ούτε τα προσχήματα που υπάρχουν πάντα στις σχέσεις μεταξύ πολιτικών ηγετών. Δεν δίστασε, λοιπόν, να καταφερθεί εναντίον του Έλληνα πρωθυπουργού. Όχι μόνο αρνήθηκε να συναντηθεί μαζί του, όπως του πρότεινε ο Βούλγαρος πρωθυπουργός, αλλά και δημοσιοποίησε την άρνησή του για να καλλιεργήσει κλίμα ρήξης, επικαλούμενος το fake news ότι οι Έλληνες αστυνομικοί πυροβόλησαν και σκότωσαν πέντε πρόσφυγες.

Ο Ερντογάν παραχαράσει την ιστορία

Δεν περιορίστηκε σ’ αυτό. Έφτασε να παραχαράξει και την ιστορία. Επικαλούμενος φωτογραφίες, υποστήριξε ότι η Τουρκία βρέθηκε στο πλευρό της Ελλάδας στη διάρκεια της ναζιστικής κατοχής, παρέχοντας ανθρωπιστική βοήθεια. «Πολλοί Έλληνες ήλθαν στη χώρα μας κι έζησαν ειρηνικά και με ασφάλεια μέχρι τη λήξη του πολέμου. Η Ελλάδα, που προσπαθεί με όλους τους τρόπους να σταματήσει τις ροές, βυθίζοντας βάρκες με πρόσφυγες στη θάλασσα και σκοτώνοντας τους με σφαίρες, να μην ξεχνά ότι μπορεί να χρειαστούν κι αυτοί αυτό τον οίκτο. Την καλώ να δείχνει σεβασμό στους πρόσφυγες που φθάνουν στα εδάφη της».

Τουρκικά μίντια έφτασαν στο σημείο να κάνουν χρήση των φωτογραφιών αυτών με τη λεζάντα: «θα μπορούσε να είναι η γιαγιά του Έλληνα πρωθυπουργού»! Η πραγματικότητα είναι ότι τα πλοία που μετέφεραν ανθρωπιστική βοήθεια στους λιμοκτονούντες Έλληνες στην Κατοχή είχαν ναυλωθεί από Έλληνες της Πόλης και των ΗΠΑ, οι οποίοι και πλήρωσαν τα τρόφιμα και τον ρουχισμό. Επιπλέον, η φωτογραφία που επικαλέστηκε ο Ταγίπ Ερντογάν δείχνει μία κυρία να ταΐζει παιδιά, η οποία –όπως προκύπτει από το χαρακτηριστικό δέσιμο του μαντηλιού της– είναι Χριστιανή κι όχι Τουρκάλα.

Δεν είναι η πρώτη φορά που η Άγκυρα δια του ηγέτη της επιδίδεται σε μαύρη προπαγάνδα. Κατά καιρούς, οι Τούρκοι είχαν φτάσει στο σημείο να εκβιάζουν ταλαίπωρους μετανάστες, ώστε να εκμαιεύουν από αυτούς μία δημόσια δήλωση εναντίον της Ελλάδας, την οποία μετέπειτα εκμεταλλεύονται πολιτικά. Κι αυτό, όταν βίντεο που κυκλοφορεί δείχνει Τούρκους αστυνομικούς να ξυλοκοπούν μετανάστες για να τους υποχρεώσουν να φτάσουν στα ελληνοτουρκικά σύνορα.

Στο παρελθόν οι Τούρκοι στοχοποίησαν και το Λιμενικό, καταγγέλλοντας το ότι βυθίζει βάρκες, όταν οι άνδρες του έχουν δώσει μεγάλο αγώνα και έχουν διασώσει πλήθος μεταναστών. Έχοντας σύσσωμα τα τουρκικά Μέσα στη διάθεσή του, ο Ταγίπ Ερντογάν επιχειρεί να πλήξει την Ελλάδα, στοχεύοντας στο διεθνές της γόητρο και την κοινωνική της συνοχή.

Ο Σοϊλού πρωτεργάτης της παραπληροφόρησης

Στο πλαίσιο αυτό ασκεί μία εντεινόμενη και πολύπλευρη πίεση. Στην πρώτη γραμμή της παραπληροφόρησης βρίσκονται κάποιοι εκ των στενότερων συνεργατών του. Ο υπουργός Εσωτερικών Σουλεϊμάν Σοϊλού είναι ένας από αυτούς. Τα τελευταία 24ωρα έχει επιδοθεί σε αμέτρητα τιτιβίσματα. Στις αναρτήσεις του καταγράφει νεκρούς: «Σήμερα στις 11 το πρωί προστέθηκε ένας ακόμη νεκρός. Οι παραβιάσεις των ανθρωπίνων δικαιωμάτων συνεχίζονται», γράφει χαρακτηριστικά.

Ο Σοϊλού, ο οποίος επιθεώρησε από ελικόπτερο τα ελληνοτουρκικά σύνορα, έχει βαλθεί να ενημερώνει και για τον αριθμό όλων εκείνων που περνάνε τα ελληνικά σύνορα. Την εβδομάδα που μας πέρασε καταμέτρησε 135.844 άτομα! Ο αριθμός αυτός ούτε κατά προσέγγιση δεν ανταποκρίνεται στην πραγματικότητα. Για την δραματοποίηση της κατάστασης, ανέσυραν φωτογραφίες από τα σύνορα της Ελλάδας με τη Βόρεια Μακεδονία που έχουν τραβηχτεί λίγα χρόνια πριν.

Ακολουθούν και άλλοι κορυφαίοι υπουργοί, όπως ο Μεβλούτ Τσαβούσογλου. «Κοιτάξτε ποιος μας δίνει μαθήματα για το διεθνές δίκαιο! Χωρίς ντροπή πετούν δακρυγόνα κατά χιλιάδων αθώων που έχουν συγκεντρωθεί στα σύνορά τους. Δεν είμαστε υποχρεωμένοι να σταματούμε όσους εγκαταλείπουν τη χώρα μας, αλλά είναι καθήκον της Ελλάδας να τους συμπεριφέρεται όπως αρμόζει σε ανθρώπους!», ανέφερε ο Τούρκος υπουργός Εξωτερικών στο Τwitter.

Σειρά παίρνουν τα τουρκικά Μέσα με τίτλους, όπως «η Ελλάδα πολεμά δίχως έλεος εκείνους που έχουν ξεφύγει μόλις από την πείνα και τα δεινά του πολέμου». Ένα ακόμα χαρακτηριστικό πρωτοσέλιδο, από την προσκείμενη στην κυβέρνηση εφημερίδα Yeni Akit, αναγράφει: «Οι πρόσφυγες βομβαρδίζονται. Η Δύση έβγαλε τη μάσκα του ανθρωπισμού».

Η φιλοκυβερνητική Αksam ρίχνει και την Ευρώπη στην πυρά. «Αδίστακτη Ευρώπη. Χωρίς διάκριση σε γυναίκες και παιδιά, οι πρόσφυγες πολεμούνται σκληρά. Αυτό το δράμα αφήνει αδιάφορη την Ευρώπη». Η ίδια εφημερίδα φτάνει στο σημείο να υποστηρίξει: «Οι Έλληνες τους αφήνουν να πεθάνουν. Οι τουρκικές ένοπλες δυνάμεις τους έσωσαν».

Τα ψέματα της Τουρκίας

Η Τουρκία δεν ψεύδεται μόνο ως προς τον αριθμό των ανθρώπων που πολιορκούν τα ελληνικά σύνορα, αλλά και τις χώρες προέλευσής τους. Τους παρουσιάζει σαν πρόσφυγες από τη Συρία, κυνηγημένους από τα πυρά του Άσαντ, ενώ η πραγματικότητα είναι πολύ διαφορετική. Ο τουρκικός στρατός κατηύθυνε στον Έβρο παράνομους μετανάστες από χώρες όπως το Αφγανιστάν, το Ιράν και το Πακιστάν που διαμένουν εδώ και χρόνια στην Τουρκία. Οι περισσότεροι εξ αυτών μιλούν καλά τουρκικά, λόγω της μακροχρόνιας παραμονής τους στη γειτονική χώρα.

Σε κάποιες περιπτώσεις, υπάρχει και οπτικό υλικό που απεικονίζει τους μετανάστες να οδηγούνται στα σύνορα με πούλμαν, ακόμα και ταξί ναυλωμένα από την κυβέρνηση. Σε αυτό το υλικό παρουσιάζονται πολλές μαρτυρίες των ίδιων των ανθρώπων που περιγράφουν την ταραχώδη πορεία τους. Οι περισσότεροι εξ αυτών περιγράφουν πως ενημερώθηκαν από τις τουρκικές αρχές ότι άνοιξαν τα ελληνικά σύνορα, με αποτέλεσμα να φτάσουν οδικώς εκεί.

Σύμφωνα με τα λεγόμενά τους, επιθυμία τους είναι να βρεθούν σε χώρες της Βόρειας Ευρώπης και όχι να παραμείνουν στην Ελλάδα, ενώ δεν παραλείπουν να ευχαριστήσουν τον πρόεδρο Ερντογάν για την στήριξη που τους παρείχε. Έλαβαν, άλλωστε, μαζικά μηνύματα στα κινητά τους, ενώ προωθήθηκαν μέσω σόσιαλ μίντια μέχρι και χάρτες, με τα ασφαλέστερα περάσματα στα ελληνικά σύνορα.

Ψευδείς κατηγορίες για κακοποιήσεις

Ένα ακόμα σημείο αιχμής για τους Τούρκους είναι αυτό της κακοποίησης. Οι υποτιθέμενοι πρόσφυγες εκ της Συρίας, εμφανίζονται να μαρτυρούν στα χέρια των Ελλήνων αστυνομικών. Πρόκειται για μία συντονισμένη παραπληροφόρηση, η οποία έχει ως στόχο να αμαυρώσει την διεθνή εικόνα της Ελλάδας και να αποδυναμώσει την γραμμή άμυνάς της. Από χώρα που υφίσταται υβριδική επίθεση και νομίμως αμύνεται, οι Τούρκοι επιχειρούν να την παρουσιάσουν σαν χώρα που καταπατά το Διεθνές Δίκαιο, εξαπολύοντας επίθεση σε αμάχους.

Ενδεικτικό το δημοσίευμα του δημοσιογράφου Altuğ Acer, το οποίο αναπαράχθηκε από σύσσωμα τα τουρκικά ΜΜΕ. Σε αυτό οι Έλληνες αστυνομικοί εμφανίζονται να ξυλοκοπούν, να στοχεύουν με όπλα και να ρίχνουν χημικά σε γυναίκες και παιδιά. Και όταν οι γυναίκες δεν είναι αρκετές, οι περούκες που έχουν μοιράσει οι Τούρκοι αστυνομικοί σε νέους μετανάστες αποδεικνύονται χρήσιμες. Αυτό επιβεβαιώνεται και από το γεγονός ότι στην όχθη του ποταμού στην περιοχή των Φερών βρέθηκαν περούκες με μακριά μαλλιά.

Άλλη μία ενδεικτική σκηνή είναι αυτή που κατέγραψε η κάμερα στην περιοχή του Σουφλίου. Μετανάστες "μαρκάρονται" από Τούρκους στρατιώτες με σκοπό να ελέγχουν τις κινήσεις τους. Τα τουρκικά σόσιαλ μίντια έχουν κατακλυστεί από περιγραφές για κλοπές, ξυλοδαρμό και ταπείνωση των προσφύγων από Έλληνες αστυνομικούς. Εντυπωσιακό είναι ότι ούτε σε αυτό το ρεπορτάζ, ούτε σε κάποιο αντίστοιχο αναφέρεται ο οπλισμός, με τον οποίο επιχειρούν να διαπεράσουν τα σύνορα οι πολυπληθείς αυτές μάζες.

Βίντεο "φωτιά"

Σε μία προσπάθεια να αποκαταστήσει την αλήθεια, η ελληνική κυβέρνηση παρουσίασε στους εκπροσώπους των ευρωπαϊκών θεσμών βίντεο που δείχνει τα δακρυγόνα και τις χειροβομβίδες κρότου-λάμψης που βρέθηκαν στα χέρια μεταναστών και τα οποία φέρουν την σφραγίδα του τουρκικού στρατού. Όπως προαναφέραμε, την Παρασκευή μπήκε στο παιχνίδι η ίδια η τουρκική στρατοχωροφυλακή με ρίψεις χημικών στους Έλληνες αστυνομικούς.

Οπτικό υλικό έχει, επίσης, καταγράψει εξαγριωμένο πλήθος μεταναστών να πετάει πέτρες, δακρυγόνα, κούτσουρα, σίδερα και ό,τι άλλο βρει εναντίον των συνοριοφυλάκων. Απορία προκαλεί και από που εκατοντάδες νεαροί άνδρες προμηθεύτηκαν μαχαίρια, τα οποία κράδαιναν εναντίον όσων τους εμπόδιζαν να εισέλθουν.

Το τηλεοπτικό δίκτυο CNNTURK έφτασε στο σημείο να αναρτήσει φωτογραφίες από ημίγυμνους μετανάστες, οι οποίοι υποτίθεται πως είχαν γυμνωθεί από τους Έλληνες. Στις ίδιες φωτογραφίες κάποιοι εξ αυτών δέχονται την φροντίδα των Τούρκων αστυνομικών, οι οποίοι τους προσέφεραν γυναικείες πιτζάμες!

Σε κάποιες περιπτώσεις, όταν μετανάστες συνειδητοποίησαν το αδιέξοδο και επιχείρησαν να αποχωρήσουν, εμποδίστηκαν από τους ίδιους τους Τούρκους χωροφύλακες. Στο Διαδίκτυο κυκλοφορεί βίντεο, το οποίο δείχνει Τούρκους αστυνομικούς να μπαίνουν και να απειλούν τους μετανάστες που έχουν επιβιβαστεί σε λεωφορείο, φωνάζοντάς τους «να κατέβουν τώρα». «Όποιος δεν κατέβει θα φάει ξύλο».

Αντεπίθεση της ελληνικής κυβέρνησης

Η ελληνική κυβέρνηση έδειξε ότι έχει αντανακλαστικά, καταγράφοντας και συγκεντρώνοντας από την πρώτη στιγμή επιβαρυντικό υλικό για την εμπλοκή της Τουρκίας. Αφότου έδειξε σχετικό βίντεο στους Ευρωπαίους εκπροσώπους που επισκέφτηκαν τον Έβρο, στη συνέχεια το ανάρτησε στα σόσιαλ μίντια και μάλιστα με αγγλικούς υπότιτλους.

«Ένα χρονολόγιο της κρίσης στα ελληνικά σύνορα: μια κατάσταση που δημιουργήθηκε, οργανώθηκε και συντονίστηκε από την τουρκική κυβέρνηση. Δεν είναι προσφυγικό ζήτημα. Είναι μια ξεδιάντροπη προσπάθεια της Τουρκίας να χρησιμοποιήσει απελπισμένους ανθρώπους για να προωθήσει τη γεωπολιτική της ατζέντα», έγραψε στο twitter ο κυβερνητικός εκπρόσωπος Στέλιος Πέτσας.

Με την κίνηση αυτή κατέστησε σαφές ότι πρόκειται για πόλεμο εντυπώσεων, στον οποίο η Ελλάδα δεν προτίθεται να μείνει με τα χέρια σταυρωμένα. Αυτό επιβεβαιώθηκε και από τις διαδοχικές εμφανίσεις που πραγματοποίησε ο Γιώργος Γεραπετρίτης, αλλά και ο ίδιος ο πρωθυπουργός στο διεθνές τηλεοπτικό δίκτυο CNN. Σε μία προσπάθεια διεθνοποίησης του προβλήματος, απαρίθμησαν με λεπτομέρεια τους τρόπους, με τους οποίους η Τουρκία εργαλειοποίησε το μεταναστευτικό.

Το υπουργείο Εξωτερικών φρόντισε επίσης να διαψεύσει την τουρκική προπαγάνδα. Μέσω σύντομων αναρτήσεων τόσο στα ελληνικά, όσο και στα αγγλικά έγραψε: «Τo να βασίζεσαι σε πραγματικά γεγονότα αντί σε ψευδείς ειδήσεις είναι πάντοτε καλό στη διπλωματία. Όπως είναι και η ψυχραιμία».

Φόβοι για προβοκάτσια

Η κατάσταση, όμως, δεν αφήνει περιθώρια εφησυχασμού. Το Μέγαρο Μαξίμου και οι ελληνικές αρχές ασφαλείας εμφανίζονται ιδιαίτερα ανήσυχοι ως προς το τι μέλλει γενέσθαι. Φοβούνται ότι η Άγκυρα δεν θα περιοριστεί στα fake news με τις σκηνοθετημένες φωτογραφίες, ούτε στις προσωπικές επιθέσεις εναντίον του Έλληνα πρωθυπουργού. Φοβούνται το ενδεχόμενο τουρκικής προβοκάτσιας, με σκοπό την παρόξυνση της κρίσης.

Είναι εμφανές, άλλωστε, ότι ο Ταγίπ Ερντογάν δεν έχει σκοπό να επιτρέψει στο πλήθος των μεταναστών να απομακρυνθεί από τα ελληνοτουρκικά σύνορα. Τουναντίον, τα τελευταία 24ωρα φαίνεται να στήνονται πρόχειροι καταυλισμοί. Σε περίπτωση, λοιπόν, που χιλιάδες άτομα λιμνάσουν στον Έβρο, πώς να αποκλειστεί το ενδεχόμενο τουρκικής προβοκάτσια με σκοπό να ρίξει λάδι στην φωτιά. Η Τουρκία, άλλωστε, έχει αποδείξει ότι σ’ αυτόν τον τομέα είναι και αδίστακτη και διαθέτει πλούσια πείρα.

Η δημοσιογραφία για να είναι αδέσμευτη-ανεξάρτητη πρέπει να χρηματοδοτείται κυρίως από τους αναγνώστες. Πρόκειται για κανόνα αποδεδειγμένης ισχύος. Εάν πιστεύετε ότι το SLpress.gr προσφέρει κάτι ξεχωριστό, ότι αξίζει να επιβιώσει και να βελτιωθεί, ΕΝΙΣΧΥΣΤΕ το. Ενισχύστε το SLpress.gr Για να κάνετε δωρεά πατήστε εδώ